
<הצעת חוק להסדר ההימורים בספורט (תיקון מס' 8), התשע"ז-2016 (מ/1094)>
<היו"ר יעקב מרגי:>
בוקר טוב. אני מתכבד לפתוח את ישיבת ועדת החינוך, התרבות והספורט של הכנסת. היום 17 בינואר 2017, י"ט בטבת תשע"ז. הנושא על סדר היום הוא הצעת חוק להסדר ההימורים בספורט (תיקון מס' 8), התשע"ז-2016, הצעת חוק ממשלתית מספר 1094. 
אם הבנתי טוב, מטרת התיקון הזה לאפשר להתאחדויות נהיגה ספורטיבית הזדמנות לקבל תמיכות מן המועצה להסדר ההימורים בספורט כמו שאר איגודי הספורט המוכרים, וזאת כדי לקדם את ענף הנהיגה הספורטיבית. לא הצלחתי להבין למה עד היום הם לא יכלו. 

<הדס פרבר:>
עולם הנהיגה הספורטיבית קיבל חוק משלו, חוק הנהיגה הספורטיבית. החוק הזה קובע מערך שלם של הסדרים שמאוד-מאוד שונים מן ההסדרים הסטנדרטיים בעולם הספורט, גם בתחום של הכשרת ספורטאים וגם בהכשרת מאמנים, ביטוח והכרה בהתאחדויות. כיוון שכך יצא חוסר תאימות בין הגדרות שמתייחסות לספורט בחוק הספורט, שממנו נגזרת גם התמיכה של המועצה להסדר ההימורים, לבין העולם של הנהיגה הספורטיבית. 

התיקון לחוק בא להסדיר את חוסר ההתאמה הזה ולומר שגם התאחדות לנהיגה ספורטיבית, שמקבלת לפי חוק הנהיגה הספורטיבית הכרה משר הספורט ולא מהארגון הבין-לאומי, נחשבת כמו ההתאחדות לכדורגל או איגוד הכדורסל ואכן זכאית לקבל את כספי המועצה להסדר ההימורים בספורט. 
<היו"ר יעקב מרגי:>
אולי אחדד את השאלה. לא הצלחתי להבין מדברי ההסבר למה מלכתחילה רק הגדרות שתואמות את ההגדרות הבין-לאומיות זכאיות לתמיכה. כתוב בדברי ההסבר: "תאגיד שלא למטרות רווח המרכֵז והמייצג ענף או ענפי ספורט בישראל ושמכירים בו הגופים הבין-לאומיים המייצגים והמוכרים באותו ענף ספורט". למה מלכתחילה מדינת ישראל כבלה את עצמה בתמיכה ותקצוב רק לפי ההגדרות הבין-לאומיות או ההכרה הבין-לאומית?
<הדס פרבר:>
כאשר מדובר בהכרה באיגודים ובהתאחדויות, הדבר הבסיסי שמייחד איגוד או התאחדות הוא בדרך כלל הכרה בין-לאומית. במדינת ישראל יכול גוף לומר: שלום, אני מקים עכשיו התאחדות לכדורגל, אני לא מוכר על-ידי פיפ"א.
<היו"ר יעקב מרגי:>
אני מכיר בצורך של הגדרה של התאחדות, שתהיה תואמת את ההגדרות הבין-לאומיות, אבל המדינה רשאית לקבוע לעצמה אם היא רוצה להעדיף או לתמוך או לפתח ענף מסוים גם אם הוא לא תואם את ההגדרה. 

<הדס פרבר:>
בהחלט כן, והמדינה עושה את זה. הנקודה הבסיסית היא שהמדינה בדרך כלל תומכת באיגודים ובהתאחדויות בשביל דברים שחלק מהם זה הפעילות הבין-לאומית. אם אתה עושה ליגה אתה רוצה להגיע גם לליגה הבין-לאומית. אם אתה לא מוכר על-ידי הארגון הבין-לאומי אתה לא יכול להגיע לשם.
<היו"ר יעקב מרגי:>
זו גם תשובה. בסדר. לא לזה חתרתי. 
<הדס פרבר:>
ישר נפתחת הטענה: אתה לא מחובר למה שבחוץ לארץ. 
<היו"ר יעקב מרגי:>
לו יצויר שיש רציונל נוסף מעבר לתחרות בין-לאומית, למשל רציונל בריאותי או חברתי, אם ירדת לסוף דעתי. 
<הדס פרבר:>
גופים שהרציונל שלהם הוא בריאותי או חברתי אנחנו תומכים בהם בכל המסגרות האחרות, אבל איגוד או התאחדות זה מה שנקרא הספורט ההישגי, כלומר זה ה-top בעולם כולו. 
<מירב בן ארי (כולנו):>
יש בזה הרבה היגיון. אלה אמות מידה מקובלות.
<היו"ר יעקב מרגי:>
חברי הכנסת, לפני שניגש להקראה, אתם רוצים להתייחס?

<יואל רזבוזוב (יש עתיד):>
יש פה נציג של הספורט המוטורי?

<היו"ר יעקב מרגי:>
דוד צור נמצא בחוץ לארץ.  

<יוסי ניסן:>
הם הוזמנו ולא הגיעו. 

<מירב בן ארי (כולנו):>
זה לא חשוב, העניין הוא יותר לקדם את הצעת החוק ולהצביע.
<יואל רזבוזוב (יש עתיד):>
אני רוצה להבין, קיבלתי פניות שהחוק מיותר והוא רק מקשה. 

<מירב בן ארי (כולנו):>
למה? להיפך. 

<יוסי ניסן:>
אשמח לשבת אתך. 

<יואל רזבוזוב (יש עתיד):>
אשמח, כי אני שומע יותר מדי את הטענה הזאת. אני כבר חושב על ביטול החוק בכלל. אני מקבל הערות דווקא מאנשי המקצוע שאומרים: החוק הזה רק מקשה עלינו, מגביל אותנו בפעילות שלנו.
<הדס פרבר:>
לא הסעיף הזה. 
<יואל רזבוזוב (יש עתיד):>
הסעיף הספציפי הזה לא.
<מירב בן ארי (כולנו):>
החוק מצוין. 

<היו"ר יעקב מרגי:>
ניגש להקראה? עוד מישהו מסביב לשולחן רוצה להתייחס לתיקון לפני שנקרא אותו?
<יוסי ניסן:>
אני חושב שהתיקון הזה הכרחי. אני מנהל הרשות לנהיגה ספורטיבית  במשרד התרבות והספורט. אני חושב שהשינוי הזה הכרחי. זמן רב דיברנו עליו וקידמנו אותו, זה ארך זמן. אני חושב שהוא הכרחי ונכון ויפתח את תחום הספורט המוטורי לאפיקים אחרים וחדשים, גם התפתחות, גם מתקנים, גם פרסום וגם פעילות שוטפת שנדרשת על מנת להביא את הפוטנציאל המקסימלי מתחום הספורט המוטורי. אני לא יודע אם אתם יודעים אבל הספורט המוטורי הוא הענף השני הנצפה ביותר בעולם אחרי הכדורגל. 

<היו"ר יעקב מרגי:>
כאשר נפתֵח אותו ונגיע לרמות האלה- - -
<מירב בן ארי (כולנו):>
ישראלי זכה השבוע במקום ראשון בכל העולם.
<היו"ר יעקב מרגי:>
כאשר זה יתפתח במדינה ונגיע לרמות הגבוהות וכאשר יתחילו פה מירוצים, כאשר תרצו להמר אנחנו נפריע לכם. בבקשה. 

<יוסי ניסן:>
אני חושב שזה רצוי ונכון ונפתֵח את הספורט המוטורי לאפיקים חדשים. היום זה באמת אירוע היסטורי. 
<היו"ר יעקב מרגי:>
נתחיל בהקראה. 

<מירב ישראלי:>
"הצעת חוק להסדר ההימורים בספורט (תיקון מס' 8), התשע"ז–2016
	תיקון סעיף 4
	1.

	בחוק להסדר ההימורים בספורט, התשכ"ז–1967‏ (בחוק זה – החוק העיקרי), בסעיף 4(א1), אחרי "כהגדרתם בחוק הספורט, התשמ"ח–1988 (בחוק זה – חוק הספורט)" יבוא "או בהנהלה הפעילה של התאחדות שקיבלה הכרה לפי סעיף 4 לחוק הנהיגה הספורטיבית, התשס"ו–2005 (בחוק זה – חוק הנהיגה הספורטיבית)"."


סעיף 4(א1) לחוק להסדר ההימורים בספורט קובע כדלקמן: "חברי המועצה שמונו לפי פסקאות (1)-(3) בסעיף קטן (א)" – שזה חברי המועצה להסדר הימורים בספורט – "לא יהיו חברים בהנהלה הפעילה של אגודת ספורט, ארגון ספורט, התאחדות ספורט או איגוד ספורט כהגדרתם בחוק הספורט", ומוסיפים את ההתאחדויות לפי החוק הזה. 

כפי שהדס פרבר הסבירה, ההכרה בהתאחדויות לפי חוק הנהיגה הספורטיבית היא אחרת מהתאחדות או איגוד בספורט הרגיל. יש תקנות מיוחדות שלפיהן השר מכיר בהתאחדויות. רציתי לשאול האם השר הכיר כבר בהתאחדויות של ספורט מוטורי. 
<יוסי ניסן:>
כן, בוודאי.

<מירב ישראלי:>
כמה יש כבר?

<יוסי ניסן:>
שתיים. אגב, בשנתיים האחרונות עשינו מהלך לצמצם אותן מ-5 ל-2.

<מירב ישראלי:>
כלומר, אתם מרכזים את הגופים. זה תיקון אחד. 

התיקון המרכזי שהחוק הזה בא לבצע הוא בסעיף 9 לחוק להסדר ההימורים בספורט, בעניין התמיכות. 

	"תיקון סעיף 9
	2.

	בסעיף 9(ב1)(2) לחוק העיקרי, אחרי "בהתאחדויות ובאיגודים" יבוא "וכן בהתאחדויות שקיבלו הכרה לפי סעיף 4 לחוק הנהיגה הספורטיבית"." 


סעיף 9 קובע: "מיתרת ההכנסות המיועדות לחלוקה של המועצה להסדר הימורים בספורט תקצה המועצה מידי שנה סכום שתקבע המועצה הלאומית לספורט לחלוקה כתמיכה בהתאחדויות ובאיגודים", שההגדרה שלהם היא לפי חוק הספורט ולכן אנחנו מוסיפים כאן: "וכן בהתאחדויות שקיבלו הכרה לפי סעיף 4 לחוק הנהיגה הספורטיבית, בהתאם לאמות המידה שנקבעו לפי סעיף 17יג לחוק הספורט".

<היו"ר יעקב מרגי:>
ואם לא תהיה יתרה? חשבתם על זה? 
<יוסי ניסן:>
היתרה גם מתייחסת לזה אבל זה לא התקצוב העיקרי. התקצוב העיקרי יהיה כמו להתאחדויות ואיגודים אחרים, כמו להתאחדות לכדורגל.
<היו"ר יעקב מרגי:>
כלומר לא רק משם.
<מירב ישראלי:>
היתרה היא אחרי התקורה, זו המשמעות. 
בנוסף יש תיקון עקיף בחוק הספורט. 

	"תיקון חוק הספורט
	3.

	בחוק הספורט, התשמ"ח–1988‏, בסעיף 17ב," – שהוא הסעיף על המועצה הלאומית לספורט – "במקום סעיף קטן (ג) יבוא:

	
	
	"(ג)
בפרק זה –

	
	
	"התאחדות" – לרבות התאחדות שקיבלה הכרה לפי סעיף 4 לחוק הנהיגה הספורטיבית, התשס"ו–2005;

	
	
	"נושא משרה" – כהגדרתו בחוק החברות, התשנ"ט–1999‏, וכל עובד הכפוף לו במישרין.""


ההגדרה "נושא משרה" כבר הייתה. פשוט מוסיפים את ההגדרה של "התאחדות" לחוק הספורט כדי שהמועצה הלאומית לספורט תוכל להכיר בהתאחדות לנהיגה ספורטיבית. זה משתלב בסעיף במועצה הלאומית לספורט, שעוסק בנושא סייגים למינוי אבל ההגדרות שבו חלות על כל הפרק. לכן ברגע שאנחנו מרחיבים את ההגדרה גם להתאחדות לנהיגה ספורטיבית כל ההקצאה התקציבית לפי חוק הספורט תחול עליהם. 
<מירב בן ארי (כולנו):>
חשוב ופשוט.

<היו"ר יעקב מרגי:>
הערות? אין. נצביע על התיקון. מי בעד התיקון כפי שהגישה הממשלה לוועדה? מי נגד? מי נמנע?
הצבעה

בעד – 2
נגד – אין 

נמנעים – אין

הצעת חוק להסדר ההימורים בספורט (תיקון מס' 8), התשע"ז-2016, נתקבלה. 

<היו"ר יעקב מרגי:>
אין מתנגדים ואין נמנעים. הצעת החוק עברה ותוגש לקריאה שנייה ושלישית למליאה. 

תודה רבה. הישיבה נעולה. 
<הישיבה ננעלה בשעה 10:55.>

